Etelä-Karjalan hyvinvointialue selvittää tietosuojarikkomusta

Lappeenrannan Ruoholammelta on löytynyt Etelä-Karjalan hyvinvointialueen (Ekhva) asiakastietoja maastosta. Löydön teki sunnuntaina (12.4.) ulkoilemassa ollut pariskunta.

Näissä dokumenteissa on henkilöiden nimiä ja heidän hoitoonsa liittyviä tukitietoja, kuten esimerkiksi kuka tarvitsee apua syömiseen tai liikkumiseen. Lisäksi löydetyssä materiaalissa oli hoivalaitoksen paikkatietoja.

-Henkilötunnuksia, diagnooseihin tai yksityiskohtaisemmin sairauksiin liittyviä tietoja ei löydetyissä papereissa ollut, hyvinvointialuejohtaja Sally Leskinen kertoo.

Tiedot kohdentuvat Pienniemenkadun palvelukodin, Juurakkokadun palvelukodin yhden osan ja Lehmuskodin yhden kerroksen asiakkaisiin. Tietosuojarikkomus kohdistuu kaikkiaan 75 henkilöön, jotka olivat maaliskuussa edellä mainituissa yksiköissä asukkaina. Ekhva on kaikkiin näihin henkilöihin tai heidän omaisiinsa tänään tai huomenna yhteydessä puhelimitse.

Ekhva on tehnyt tapauksesta tietosuojavaltuutetulle ilmoituksen. Asian tiimoilta on oltu myös poliisin yhteydessä.

-Olemme aloittaneet oman selvityksen siitä, miten nämä dokumentit ovat joutuneet maastoon. Maasto on myös 13.4. aamupäivällä tutkittu ja muita asiakastietoja ei alueelta löytynyt. Suhtaudumme kaikkiin tietosuojarikkomuksiin hyvin vakavasti. Miksi nämä neljä arkkia ovat maastoon joutuneet, on vielä epäselvää. Joka tapauksessa henkilöstöämme tullaan ohjeistamaan entistäkin tarkemmin siitä miten kaikissa tilanteissa asiakastietoja käsitellään ja missä niitä säilytetään, Leskinen toteaa.

Ekhva kiittää havainnon tehnyttä pariskuntaa, että he ottivat yhteyttä ja tekivät yhteistyötä asian selvittämisessä.

Lisätietoja:

Sally Leskinen, hyvinvointialuejohtaja, p. 040 638 6436, sally.leskinen@ekhva.fi