Oma Ekhva ‑asiointipalvelu täyttää vuoden – jo yli 58 000 käyttäjää Etelä‑Karjalassa

Etelä‑Karjalan hyvinvointialueen Oma Ekhva ‑asiointipalvelu täyttää tänään vuoden. Palvelusta on tullut monille eteläkarjalaisille luonteva tapa hoitaa sosiaali‑ ja terveyspalveluihin liittyviä asioita silloin, kun se itselle parhaiten sopii.

Vuoden aikana Oma Ekhvaan on rekisteröitynyt jo yli 58 000 käyttäjää, ja palvelua on käyttänyt lisäksi lähes 14 000 anonyymiä kävijää. Palvelua hyödynnetään aktiivisesti myös toisen puolesta asiointiin: noin 7 600 henkilöä asioi Oma Ekhvassa läheisensä puolesta. Suurin käyttäjäryhmä on 60–79‑vuotiaat. Oma Ekhvaa käyttää työssään asiakkaiden kanssa noin 1 800 Etelä‑Karjalan hyvinvointialueen ammattilaista.

Oma Ekhva on rakennettu helpottamaan arkea ja tekemään asioinnista sujuvampaa. Digipalvelujen erityisasiantuntija Kaisa Kangasmäen mukaan palvelun kehittämisessä on alusta alkaen kuunneltu käyttäjiä.
– Oma Ekhva on syntynyt aidosti asiakkaiden tarpeista. Käyttömäärien kasvu ja saatu palaute kertovat, että palvelu vastaa arjen tarpeisiin, Kangasmäki sanoo.

Palvelun kehittäminen jatkuu myös tulevaisuudessa. Kehittämispäällikkö Kaisa Pesosen mukaan tavoitteena on tehdä asioinnista entistä helpompaa ja saavutettavampaa.
– Kehitämme Oma Ekhvaa yhdessä ammattilaisten ja asiakkaiden kanssa, jotta asiointi olisi jatkossa yhä sujuvampaa ja hyödyllisempää kaikille käyttäjille, Pesonen kertoo.

Lisätietoja:

Kaisa Pesonen, kehittämispäällikkö, puh. +358 40 651 3007

Oma Ekhva tarjoaa kansalaisille monipuolisia digitaalisia palveluja:

7 reaaliaikaista chattia

100 palvelua, joihin voi ottaa yhteyttä kiireettömissä asioissa

etävastaanotot ja etäryhmät

laboratoriotulokset ja -lähetteet

ajanvaraus

Omaolo

kyselyt (27 kpl) ja lomakkeet (80 kpl)

10 digipolkua

Ensimmäisen toimintavuoden aikana Oma Ekhvassa on

käyty yli 90 000 keskustelua

tehty yli 7 000 videovastaanottoa

täytetty lähes 10 000 lomaketta

lähetetty yli 3 000 kyselyä

aloitettu noin 1 600 digipolkua

saatu 22 000 asiakaspalautetta, joiden keskiarvo on 4,31 / 5

saatu yli 4 000 sanallista palautetta

Asiakaspalautteet kiittävät helppoutta ja hyvää palvelua

“Sujuvaa ja hyvää palvelua. Tää toimii niin hyvin!!”

“Chat on helppo käyttää ja jouduttaa asiointia, kun ei tarvitse puhelimessa jonottaa!”

”Nopea ja ystävällinen palvelu, kiitos kovasti!”